Carsten Hansen (S), 2003-05-14:
Man kan roligt spørge med de berømte ord WWW: Wa We Wenstre?
Er det ikke sådan?
For før valget skulle der opstramninger til, sagde den daværende partiformand for Venstre, hr. Anders Fogh Rasmussen.
På baggrund af de udmeldinger valgte undervisningsministeren sidste år at komme med et lovforslag, vi syntes var godt, endda rigtig godt.
Vi var i forhandlinger om det.
Men der skete det, at Venstre blev skræmt fra vid og sans på grund af baglandet i de frie skoler, og så fremsatte man et ændringsforslag og førte forhandlinger med SF og De Radikale, der bestemt ikke kunne støtte det første forslag, og man vendte altså på en tallerken.
Vi bruger over 3 mia. gode danske kroner i den frie skoleverden hvert eneste år.
95 pct. af skolerne lever faktisk op til de målsætninger, der skal være.
Der går 73.000 børn og unge mennesker i vores friskoler.
Det er utrolig vigtigt, at de, der går der, også kan klare sig i det samfund, der er omkring dem, og har en chance for at kunne klare sig. Vi har set ganske mange eksempler.
Undersøgelsen dokumenterer klart - den indgik i lovgrundlaget sidste år - at det var meget lemfældigt, hvilket er meget diplomatisk sagt.
Jeg ved godt, at en række skoler har valgt at have kommunalt tilsyn, og det er jeg faktisk rimelig tryg ved, men selv de steder, hvor der var kommunalt tilsyn, var tilsynet lemfældigt.
Så det viser, at der er behov for, at nogle tager ud på skolerne og sikrer, at de lever op til de mål, der er i lovgivningen.
Vi anerkender, at det kom ind, og vi var også enige i det, men vi var dog ærgerlige over, at man ikke i Venstre turde gå det sidste stykke.
Det er brandærgerligt.
For vi vil nu se, at en række af de her fundamentalistiske skoler, uanset om de er af den ene eller den anden religiøse observans, får lov at fortsætte, for det er jo forældrene selv, den kreds, der har startet skolen på et eller andet grundlag, der fører tilsynet, og det er da brandærgerligt.
Der ligger i øvrigt også, synes jeg, et stykke integrationsarbejde i, at vi sikrer de her børn - uanset om skolen er muslimsk, eller den er kristelig, hvis den er fundamentalistisk - at de kan begå sig.
Det kan de søreme ikke.
Vi har set det med Samuelskolen, og vi har set det
andre steder.
Al Aqsa skolen er nævnt osv.
Og jeg mener ikke, at der ville være gået noget af friskoletanken, -kredsen og -ideen fra forældrene ved at man havde sikret, at der blev et ordentligt tilsyn.
Det er brandærgerligt. Men når det er sagt, vil jeg ikke sige, at vi bakker alle tankerne op omkring det her, der ligger.
Det er ikke sikkert, at det skal udformes præcis på den måde, men vi bakker op, at vi nu får forankret et tilsyn i staten, der skal sikre, at der bliver ført et kvalificeret og et ordentligt periodisk tilsyn med vores frie skoleverden.
Det vil vi gerne være med til.
Jeg synes måske, at det var mere spiseligt end et kommunalt tilsyn, og det skal være en tilsynsforpligtelse, så man lever op til det.
Når man læser loven fra sidste år - jeg har haft fornøjelsen at genlæse både debatten og lovforslaget - så må vi sige, at det jo kun er i helt særlige tilfælde, at staten og dermed undervisningsministeren kan gribe ind i dag.
Vi har set, at det, når man går ind i sådan et tilsyn, tager
umådelig lang tid, inden man overhovedet får taget sig sammen til at gøre noget ved sagen.
Flere af de her sager har verseret i flere år på baggrund af udtalelser fra kommunen og frem og tilbage.
Det var dog bedre for børnenes skyld, om man havde fanget det her op meget hurtigt.
Det mente ministeren jo ikke sidste år, da hun fremsatte sit lovforslag efter moden overvejelse og efter pres fra statsministeren, men man ændrer jo synspunkt i sidste øjeblik.
Det er jo altid interessant at se.
Men hvad mener ministeren om den opbakning, der er fra Københavns Kommune og fra KL til de her forslag om, at vi får et uvildigt tilsyn med skolerne?
Det er jo ikke for friskolernes skyld, det er for børnenes skyld.
Det er for at sikre, at de kan begå sig i fremtidens samfund og få de både sociale, menneskelige og faglige kompetencer, de skal have.
Vil ministeren garantere, at dét er indført med lovforslaget?
Jeg er meget, meget i tvivl.
Det må også være underligt at være minister og fremsætte et lovforslag, man tror på, og bagefter ændre holdning, som ministeren gjorde sidste år i forhold til tilsynsforpligtelsen.